ועדת העבודה, הרווחה והבריאות, כנסת 17, פרוטוקול מספר 37, 2006-07-05 08:30

משה שרוני: בוקר טוב, אני פותח את הישיבה בעניין הצעת חוק הביטוח הלאומי (תיקון מס' 89)(הגדלת גימלאות המשתלמות בגיל זקנה), התשס"ו-2006.

משה שרוני: נציג הביטוח הלאומי, בבקשה.

רועי קרת: בהתאם לתנאי ההסכם הקואליציוני מובא התיקון הזה, שעוסק בשלושה עניינים; הוא עוסק בתוספת כוללת של 200 מיליון שקלים לקצבת הזקנה המשולמת לכל הקשישים בישראל.

רועי קרת: זה בא לידי ביטוי בשינוי השיעורים שקבועים בחוק.

רועי קרת: קצבת הזקנה הבסיסית היא 16%, מרגע היכנס התיקון לתוקף זה יהיה 16.2%, זאת אומרת, אותו שבר אחוז מבטא בסך הכל הכולל את 200 מיליון השקלים של העלות שעליה דובר.

רן כהן: כל עשירית אחוז זה 100 מיליון שקלים?

רועי קרת: קראתי פסקה אחת.

רועי קרת: כשמדברים על כל הקצבאות שמשולמות מכוח העלאת הקצבה - - -

משה שרוני: ה-1.5% הוא בסך הכל 65 מיליון ולא 130 מיליון.

רועי קרת: זה דבר אחר, לזה עוד לא הגעתי.

רועי קרת: אני מדבר עכשיו על בסיס הקצבה.

רועי קרת: התוספת הזאת של 0.2% בקצבה הבסיסית, ובהתאמה בקצבאות הנוספות שמשולמות בגיל הזה, זה 200 מיליון שקלים.

משה שרוני: על זה היה הוויכוח שלנו עם האוצר, שרצה להוריד 30 שקלים, ולא הצליח.

רועי קרת: התיקון השלישי והאחרון הוא הנושא של ה-1.5% שהזכרת.

רועי קרת: כזכור, בחוק ההסדרים של נ2003 נערך קיצוץ אחיד כמעט לכל גמלאות הביטוח הלאומי בשיעור של 4%.

רועי קרת: בראשית שנת 2005, בעקבות הסכם קואליציוני אחר, ההפחתה – פרט לגבי קצבאות הזקנה – השתנתה; במקום 4% זה ירד ל-1.5%.

רועי קרת: מה שסוכם עכשיו זה שגם ה-1.5% יוחזרו לאלתר, לא בדצמבר אלא מרגע כניסת החוק לתוקף.

משה שרוני: וב-1 בינואר 2007 עוד 1.5%.

טלי ארכי: זה לא בהצעת החוק הזאת.

משה שרוני: לא, אנחנו כבר מכינים אותה.

משה שרוני: נחזיר לגמלאים מה שלקחתם.

משה שרוני: מ-20.4% הם הגיעו ל-14% - זה לא אתם, אלא הממשלות הדגולות והחברתיות.

משה שרוני: אנחנו נחזיר תוך שלוש שנים בחזרה את 6.4%, ונצמיד לא לשכר הממוצע במשק אלא לשכר המינימום.

משה שרוני: תתכוננו לזה.

משה שרוני: מה נציגת האוצר רוצה להגיד?

משה שרוני: את שמחה שמחזירים את הכסף שלקחתם לגמלאים?

טלי ארכי: אין לי עמדה אישית בעניין, אדוני.

משה שרוני: נציג ההסתדרות, בבקשה.

יעקב גיל: מחזירים את הגזלה.

יעקב גיל: בואו נגדיר שהייתה גזלה של 4%, 2.5% היו בהסכם הקואליציוני הקודם, והיום אני מבין שהגמלאים השיגו את האישור.

יעקב גיל: השאלה היא מה העתיד.

יעקב גיל: הבעיה של השכר הממוצע לעומת שכר המינימום היא השאלה שמגדילה ב-4% - היום מדברים על 15% לעומת 19%.

רן כהן: שכר המינימום הוא נגזרת של השכר הממוצע במשק.

רן כהן: אני יודע את זה כי חוקקתי את חוק שכר המינימום.

יעקב גיל: אני מודה שאנחנו הולכים למהלך טוב, אבל צריך להשלים אותו.

רן כהן: אני מסכים.

משה שרוני: חברת הכנסת סולודקין, בבקשה.

מרינה סולודקין: נצביע.

ג'ודי וסרמן: אדוני, יש הסתייגות של חברי-הכנסת ברכה, סוויד וחנין.

ג'ודי וסרמן: הם מציעים שאחרי סעיף 5 ייכתב: "חוק שיעורי הגמלאות הנקובים בתיקון זה יבוא ב-25% מ-1 בינואר 2007".

משה שרוני: אני מביא את זה להצבעה.

משה שרוני: אני דוחה את כל ההסתייגות, שלא יהיו חכמים.

משה שרוני: אני לא ראיתי במצע שלהם משהו על הגמלאים, פתאום התעוררו?

משה שרוני: הם דואגים למשהו אחר.

משה שרוני: מי בעד ההסתייגות?

משה שרוני: מי נגד?

משה שרוני: בעד – מיעוט

משה שרוני: ההסתייגות נדחתה

משה שרוני: תודה, ההסתייגות נדחתה.

משה שרוני: חברת הכנסת חילו, בבקשה.

נאדיה חילו: אני רוצה לברך על החוק.

נאדיה חילו: אני חושבת שהחוק בא לעשות טיפה, להחזיר את המצב ולעשות מה שהיה צריך לעשות מזמן.

נאדיה חילו: זה לא רק הגמלאות, אדוני היושב-ראש, הגמלאות מאוד חשובות, אבל הן גם מסמלות איך החברה מתייחסת לגיל הזהב, לאבות שלנו ולאימהות שלנו שיש להם את כל הקרדיט.

נאדיה חילו: הגיע הזמן שההתייחסות של החברה האזרחית, הממשלות, המשרדים השונים והאוצר יהיו מחויבים לנושא הגמלאים.

נאדיה חילו: זאת התחייבות מוסרית, התחייבות ערכית שאמורה גם להתבטא גם בתקציבים.

נאדיה חילו: לכן, אני תמיד תמכתי ותומכת.

משה שרוני: תודה.

משה שרוני: בבקשה, גברתי היועצת המשפטית.

ג'ודי וסרמן: על כמה אנשים התיקון הזה ישפיע?

רועי קרת: מקבלי קצבאות גמלת שארים הם היום 730,000 איש בערך.

רן כהן: וכולם מקבלים?

רועי קרת: כולם יקבלו את הסכום של 200 מיליון שקלים, שזה 23 שקלים בקצבה ממוצעת.

רן כהן: אילו זקנים – סליחה על ההגדרה – לא יקבלו בגין התיקון הזה?

רועי קרת: כולם יקבלו.

רן כהן: אין שום קבוצת אוכלוסייה שחריגה באיזושהי דרך?

ג'ודי וסרמן: זה קצבת זקנה, כולם יקבלו.

רועי קרת: התיקון הזה מתייחס לשתי קבוצות: אלה שמקבלים מכוח חוק ביטוח לאומי, שהוא אוניברסלי ושם כולם יקבלו על פי גיל או על פי סטטוס – אלמנות למשל; החלק בתיקון שמתייחס לחוק הבטחת הכנסה, שם יש מבחני הכנסה.

רועי קרת: את החלק הזה יקבלו רק אלה שלפי מבחני ההכנסה שלהם מגיע להם.

רן כהן: אם מישהו לא מקבל זה רק בגין העובדה שיש לו הכנסה גבוהה שלא נותנת לו את הזיכוי לקבל.

רועי קרת: זה לגבי השלמת הכנסה, אבל קצבת זקנה כולם מקבלים.

רן כהן: אני רוצה לברך את סיעת גיל על ההישג הזה.

רן כהן: זה, ללא ספק, עשיית צדק אלמנטרי בחברה הישראלית.

רן כהן: בעניין הזה תבורכו על ההישג - אולי בעתיד נבורך כולנו על המעשה הזה, אבל בעיקר אתם.

רן כהן: אולי אחרי הגמלאים יבואו גם החד-הוריות, הילדים, הנכים – קבוצות רבות שעדיין מחכות בפתח לעשיית הצדק הזה.

משה שרוני: אני מקווה.

משה שרוני: אם נהיה מאוחדים נוכל להשלים בתקציב 2007 מה שאחרים לא השלימו.

משה שרוני: אני מקווה שנוכל להעביר את זה בצורה מכובדת ביותר בנושאים חברתיים בלבד.

משה שרוני: אני מביא להצבעה את העברת הצעת החוק הביטוח הלאומי (תיקון מס' 89)(הגדלת גימלאות המשתלמות בגיל זקנה), התשס"ו-2006 לקריאה שניה ושלישית.

משה שרוני: מי בעד?

משה שרוני: מי נגד?

משה שרוני: הצבעה בעד – רוב נגד – אין אושר

משה שרוני: תודה.

משה שרוני: הצעת החוק עוברת למליאת הכנסת לקריאה שניה ושלישית.

משה שרוני: אני רוצה להודות לכל המשתתפים.

משה שרוני: אני מקווה שיהיו לנו עוד ישיבות כאלה, שנביא בשורות טובות לעם ישראל.

משה שרוני: תודה, הישיבה נעולה.